**Apbūves tiesības līgums Nr.\_\_\_\_\_\_\_\_\_\_\_\_\_\_\_\_\_**

*Sagatavošanas datums: 20\_\_\_.gada \_\_.\_\_\_\_\_\_\_\_\_\_\_\_*

*Līguma reģistrācijas numuru skatīt dokumenta pielikumā.*

*Parakstīšanas datums ir pēdējā pievienotā droša elektroniskā paraksta un tā laika zīmoga datums.*

**Akciju sabiedrība “Latvijas valsts meži”** (turpmāk – LVM), reģistrācijas Nr. 40003466281, tās Nekustamo īpašumu pārvaldes vadītāja \_\_\_\_\_\_\_, kura rīcībā ar LVM piederošo īpašumu rīkojas uz valdes pilnvarojuma (lēmums Nr… (protokols Nr.., ..pkt.) pamata *(\_\_\_\_.gada \_\_.\_\_\_\_\_\_\_ pie zvērināta notāra \_\_\_\_\_\_\_\_\_\_\_\_ izdota pilnvara, iereģistrēta aktu un apliecinājumu reģistrā ar Nr.\_\_\_\_\_\_),* un rīcībā ar valstij Zemkopības ministrijas personā piederošo īpašumu rīkojas uz valdes pārpilnvarojuma pamata, (*\_\_\_\_.gada \_\_.\_\_\_\_\_\_\_ pie zvērināta notāra \_\_\_\_\_\_\_\_\_\_\_\_ izdota pilnvara, iereģistrēta aktu un apliecinājumu reģistrā ar Nr.\_\_\_\_\_\_*), kas izdots, tostarp, izmantojot ar Zemkopības ministrijas \_\_\_\_\_.gada \_\_.\_\_\_\_\_\_ pilnvaru Nr. \_\_\_\_\_\_\_\_\_\_ piešķirtās pārpilnvarojuma tiesības (turpmāk – Apbūves tiesības piešķīrējs), no vienas puses, un

\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ (turpmāk – Apbūves tiesīgais)**,** no otras puses,

kopā tekstā turpmāk saukti – **Puses**, bet katrs atsevišķi - **Puse**,

pamatojoties uz izsoles*“Par apbūves tiesības piešķiršanu vēja parka moduļa ierīkošanai 2023 gada izsoles platībās” daļas Nr. \_\_\_\_\_* rezultātiem, kas apstiprināti ar LVM valdes lēmumu Nr… (protokols Nr…, ..pkt.) un Zemkopības ministrijas \_\_.\_\_.\_\_\_\_ vēstuli/pilnvaru Nr.\_\_*,*

izsakot savu brīvi radušos gribu, bez maldības, viltus vai spaidiem noslēdz šādu Apbūves tiesības līgumu (turpmāk – **Līgums**) :

1. **IEVADS**
2. **Definīcijas**
	1. **Vēja parks –** vēja elektroenerģijas parka modulis.
	2. **Izsole -** izsole “Par apbūves tiesības piešķiršanu vēja parka moduļa ierīkošanai 2023. gada izsoles platībās”.
	3. **Drošības nauda** – Izsoles nolikumā noteikts maksājums par vienu Izsoles daļu viena gada inženierizpētes un projektēšanas posma apbūves tiesības maksas apmērā, ko Apbūves tiesīgais maksā Apbūves tiesības piešķīrējam kā nodrošinājumu dalībai Izsolē.
	4. **Līguma spēkā stāšanās diena** – diena, kad abas Puses ir parakstījušas Līgumu (pēdējā pievienotā droša elektroniskā paraksta un tā laika zīmoga datums).
	5. **Inženierizpētes un projektēšanas posms -** Līguma II nodaļā noteiktslaika posms, kurā Apbūves tiesīgais atbilstoši Līguma noteikumiem un Latvijas Republikas tiesību aktiem veic inženierizpēti un Vēja parka projektēšanu.
	6. **Būvniecības posms –** Līguma III nodaļā noteikts laika posms, kurā Apbūves tiesīgais atbilstoši Līguma noteikumiem un Latvijas Republikas tiesību aktiem veic Vēja parka būvniecību.
	7. **Ekspluatācijas posms –** Līguma IV nodaļā noteikts laika posms, kurā Apbūves tiesīgais atbilstoši Līguma noteikumiem un Latvijas Republikas tiesību aktiem nodrošina Vēja parka ekspluatāciju.
	8. **Maksājums par apbūves tiesības piešķiršanu –** Izsoles rezultātā noteikts vienreizējs maksājums, ko Apbūves tiesīgajam jāsamaksā Apbūves tiesības piešķīrējam Līgumā noteiktajā termiņā un apmērā par tiesībām noslēgt Līgumu.
	9. **Inženierizpētes un projektēšanas posma apbūves tiesības maksa –** ikgadējs maksājums 500 EUR (pieci simti eiro) gadā par 1 (vienu) MW Līguma 1.15. punktā noteiktās Plānotās vēja parka jaudas, ko Līguma II nodaļā noteiktajā kārtībā Apbūves tiesīgais maksā Apbūves tiesības piešķīrējam.
	10. **Būvniecības posma apbūves tiesības maksa –** ikgadējs maksājums par 1 (vienu) MW Līguma 1.16. punktā noteiktās Izbūvējamās vēja parka jaudas, ko Līguma III nodaļā noteiktajā kārtībā Apbūves tiesīgais maksā Apbūves tiesības piešķīrējam, un kuru indeksē katru gadu atbilstoši Latvijas Republikas tiesību aktos noteiktajam.
	11. **Ekspluatācijas posma apbūves tiesības maksa –** ikgadējs maksājums, ko Līguma IV nodaļā noteiktajā kārtībā Apbūves tiesīgais maksā Apbūves tiesības piešķīrējam.
	12. **Izpētes zeme –** LVM pārvaldīšanā esoša valstij Zemkopības ministrijas personā piederoša un/vai LVM īpašumā esoša zeme ar kopējo platību [.. ] ha, kur Apbūves tiesīgajam saskaņā ar Līguma noteikumiem ir tiesības veikt inženierizpēti un projektēšanu Vēja parka būvniecības vajadzībām un kas atbilst Līguma pielikumā Nr. 1 pievienotajai Zemes robežu shēmai un pielikumā Nr. 2 norādītajiem zemes gabaliem.
	13. **Pieņemšanas nodošanas akts –** pieņemšanas nodošanas akts, kurā pēc Izpētes zemes precizēšanas norādīta Būvniecības zemes platība un Izbūvējamā vēja parka jauda. Pieņemšanas nodošanas akts sastādīts atbilstoši Līguma pielikuma Nr. 3 formai un tiek pievienots Līgumam kā tā neatņemama sastāvdaļa pēc tam, kad to parakstījušas Puses. Ar šo aktu Būvniecības zeme tiek nodota Apbūves tiesīgajam lietošanā un apsaimniekošanā.
	14. **Būvniecības zeme –** LVM pārvaldīšanā esoša valstij Zemkopības ministrijas personā piederoša un/ vai LVM īpašumā esoša zeme, uz kuras Apbūves tiesīgais veic Vēja parka būvniecību un ekspluatāciju un kas pēc Izpētes zemes precizēšanas norādīta Pieņemšanas nodošanas aktā.
	15. **Plānotā vēja parka jauda –** Izsoles nolikumā norādītā Apbūves tiesības piešķīrēja noteiktā plānotā Vēja parka jauda - [..] MW.
	16. **Izbūvējamā vēja parka jauda** – pēc Inženierizpētes un projektēšanas posma beigām precizēta Vēja parka jauda, kas norādīta Pieņemšanas nodošanas aktā. Izbūvējamā vēja parka jauda var pārsniegt Plānoto vēja parka jaudu. Izbūvējamā vēja parka jauda var nesasniegt Plānoto vēja parka jaudu, ja iestājušies Līguma 10.9.punktā minētie nosacījumi.
	17. **Saistītā infrastruktūra** – ir infrastruktūra, kas nepieciešama Vēja parka būvniecībai un ekspluatācijai, un kas saistīta ar piebraucamajiem ceļiem un citām inženierbūvēm, kas nepieciešamas elektrostacijas uzturēšanai un elektroenerģijas ražošanai, kas sevī ietver, cita starp, visas elektrostacijas darbībai nepieciešamās būves, to daļas un komponentes, kas kopā kā iekārtu kopums spēj pilnvērtīgi ražot un piegādāt elektroenerģiju iekšējā vai publiskā tīklā, tajā skaitā arī ar elektrostaciju būvi saistītas pazemes elektropārvades līnijas un ar tām saistītās virszemes un pazemes iekārtas, elektroenerģijas uzglabāšanas un pārvades iekārtas, uzkrāšanas iekārtas, transformatori, elektronisko sakaru iekārtas un pazemes kabeļlīnijas, visa veida ceļi, pievadceļi.
	18. **Līguma saistību izpildes nodrošinājums** – nodrošinājums, kuru pirms Būvniecības posma uzsākšanas ir iesniedzis Apbūves tiesīgais un kas noformēts atbilstoši Izsoles nolikuma 4.1.9.punkta noteikumiem kā bankas garantija vai apdrošināšanas polise 10% apmērā no kopējās 4 (četru) gadu Būvniecības posma apbūves tiesības maksas.
3. **Līguma priekšmets un principi**
	1. Apbūves tiesības piešķīrējs atbilstoši Līgumā un Latvijas Republikas tiesību aktos noteiktajam Apbūves tiesīgajam piešķir tiesības veikt inženierizpēti un Vēja parka projektēšanu Izpētes zemē līdz Būvniecības zemes platības noteikšanai ar Pieņemšanas un nodošanas aktu, un apbūves tiesību Vēja parka būvniecībai un ekspluatācijai Būvniecības zemē.
	2. Pēc Inženierizpētes un projektēšanas posma beigām ar Pieņemšanas nodošanas akta abpusēju parakstīšanu Puses nosaka Būvniecības zemes platību, un reģistrē apbūves tiesību attiecīgajos Zemesgrāmatu nodalījumos uz nekustamajiem īpašumiem, kas ietilpst Būvniecības zemes sastāvā.
	3. Apbūves tiesīgajam nav tiesību apbūves tiesību atsavināt vai apgrūtināt ar lietu tiesībām bez Apbūves tiesības piešķīrēja rakstiskas piekrišanas, kura ikreizēji pieprasāma Zemkopības ministrijai.
	4. Būvniecības posmā var pāriet tikai pēc pēdējās atzīmes par projektēšanas nosacījumu izpildi saņemšanas būvatļaujā, ar kuru tiek sasniegts Plānotās vēja parka jaudas apjoms. Izbūvējamā vēja parka jauda var nesasniegt Plānoto vēja parka jaudu, ja iestājušies Līguma 10.9.punktā minētie nosacījumi.
	5. Paralēli Līguma darbība var noritēt gan Inženierizpētes un projektēšanas, gan Būvniecības posmā, ja daļā no Izpētes platības saņemts pietiekams atzīmju daudzums būvatļaujā Plānotās vēja parka jaudas sasniegšanai.
	6. Līgums neregulē saistītās infrastruktūras būvniecības un lietošanas kārtību ārpus Izpētes zemes un Būvniecības zemes platības pēc Inženierizpētes un projektēšanas posma beigām.
	7. Līgums neparedz Apbūves tiesīgajam ekskluzīvas tiesības ierobežot Apbūves tiesības piešķīrēja un/vai trešo personu infrastruktūras projektēšanu un būvniecību, izņemot Būvniecības zemē.
	8. Apbūves tiesības piešķīrējs turpina lietot vai nodot citai personai medību nomas tiesības Medību likumā noteiktajā kārtībā Līguma spēkā esamības laikā.
	9. Apbūves tiesības piešķīrējs pēc Apbūves tiesīgā rakstveida pieprasījuma Līgumā noteikto saistību izpildei veic nepieciešamās darbības un/vai izsniedz rakstveida saskaņojumus, piekrišanas, pilnvarojumus, kas nav tieši piešķirti ar Līgumu.
4. **Līguma termiņš un papildus nosacījumi tā piemērošanas uzsākšanai.**
	1. Apbūves tiesīgajam ir pienākums samaksāt Apbūves tiesības piešķīrējam Maksājumu par apbūves tiesības piešķiršanu [..] apmērā 20 (divdesmit) darba dienu laikā no Līguma spēkā stāšanās dienas, iemaksājot to Līguma 29. punktā norādītajā Apbūves tiesības piešķīrēja norēķinu kontā.
	2. Maksājumā par apbūves tiesības piešķiršanu tiek ieskaitīta izsolē iemaksātā Drošības nauda. Ja Drošības naudas apmērs ir lielāks par Līguma 1.8.punktā noteikto maksājumu, tad starpība tiek ieskaitīta Izpētes posma apbūves tiesības maksā.
	3. Apbūves tiesības piešķīrējs izraksta Līguma 3.1. punktā minētajam maksājumam rēķinu un to iesniedz Apbūves tiesīgajam 3 (trīs) darba dienu laikā no Līguma spēkā stāšanās dienas. Ja Apbūves tiesīgais nesamaksā Maksājumu par apbūves tiesības piešķiršanu 20 (divdesmit) darba dienu laikā no Līguma spēkā stāšanās dienas, Apbūves tiesības piešķīrējam ir tiesības nekavējoties vienpusēji Līgumu izbeigt. Līguma izbeigšanas gadījumā Apbūves tiesības piešķīrējs neatmaksā Apbūves tiesīgajam Drošības naudu.
	4. Līgums ir spēkā 30 (trīsdesmit) gadus no Līguma spēkā stāšanās dienas, ja tas netiek izbeigts pirms termiņa saskaņā ar Līguma noteikumiem.
	5. Līguma termiņš var tikt pagarināts, ja tas ir atļauts saskaņā ar Latvijas Republikas tiesību aktos noteikto. Ja atbilstoši Enerģētiskās drošības un neatkarības veicināšanai nepieciešamās atvieglotās energoapgādes būvju būvniecības kārtības likumam Izbūvējamā vēja parka jauda uz publiskas personas meža zemes sasniedz 50 MW un vairāk, Līguma termiņš var tikt pagarināts uz termiņu līdz 35 (trīsdesmit pieciem) gadiem.
5. **INŽENIERIZPĒTES UN PROJEKTĒŠANAS POSMS**
6. **Vispārīgie noteikumi**
	1. Inženierizpētes un projektēšanas posmā Apbūves tiesības piešķīrējs par atlīdzību piešķir un Apbūves tiesīgais pieņem tiesības Izpētes zemē veikt inženierizpēti un projektēšanu Vēja parka būvniecībai.
	2. Apbūves tiesīgais ar Līgumu tiek pilnvarots uz Izpētes zemes veikt Līguma II nodaļā noteiktās inženierizpētes un projektēšanas darbības.
	3. Inženierizpētes un projektēšanas posmā piemērojami Līguma II nodaļas noteikumi, ciktāl tie nav pretrunā ar Līguma V nodaļas noteikumiem.
	4. Pēc Apbūves tiesīgā pieprasījuma Puses paraksta un iesniedz nostiprinājuma lūgumu atzīmes par Līguma noslēgšanu reģistrācijai Zemesgrāmatā pēc Maksājuma par apbūves tiesības piešķiršanu saņemšanas. Apbūves tiesīgais sedz visus ar atzīmes reģistrāciju Zemesgrāmatā saistītos izdevumus.
7. **Inženierizpētes un projektēšanas posma termiņš**
	1. Inženierizpētes un projektēšanas posms sākas ar Līguma spēkā stāšanās dienu.
	2. Inženierizpētes un projektēšanas posma termiņš ir līdz 5 (pieciem) gadiem no Līguma spēkā stāšanās dienas.
8. **Inženierizpētes un projektēšanas posma maksa un tās samaksas kārtība**
	1. Apbūves tiesīgais Inženierizpētes un projektēšanas posmā maksā Inženierizpētes un projektēšanas posma maksu, iemaksājot Apbūves tiesības piešķīrējam to Līguma 29. punktā norādītajā Apbūves tiesības piešķīrēja norēķinu kontā šādā kārtībā:
		1. 20 (divdesmit) darba dienu laikā pēc Līguma spēkā stāšanās dienas Apbūves tiesīgais samaksā Apbūves tiesības piešķīrējam Inženierizpētes un projektēšanas posma apbūves tiesības maksu par pirmo Līguma darbības gadu. Apbūves tiesības piešķīrējs izraksta šajā apakšpunktā minētajai maksai rēķinu un to 3 (trīs) darba dienu laikā no Līguma spēkā stāšanās dienas nosūta uz Apbūves tiesīgā Līguma 29. punktā norādīto e-pasta adresi;
		2. Sākot ar otro Līguma darbības gadu, Apbūves tiesīgais maksā Inženierizpētes un projektēšanas posma maksu, veicot maksājumu par katru ceturksni 125 EUR (viens simts divdesmit pieci eiro) apmērā par 1 (vienu) MW Plānotās vēja parka jaudas līdz attiecīgā ceturkšņa pēdējai dienai. Līdz katra kalendārā ceturkšņa pēdējā mēneša 15.datumam Apbūves tiesības piešķīrējs izraksta rēķinu un nosūta to uz Apbūves tiesīgā Līguma 29. punktā norādīto e-pasta adresi.
9. **Apbūves tiesības piešķīrēja tiesības un pienākumi**
	1. Apbūves tiesības piešķīrējam Inženierizpētes un projektēšanas posmā ir tiesības:
		1. Turpināt Izpētes zemes apsaimniekošanu, tajā skaitā veikt tajā meža infrastruktūras objektu būvniecību vai pārbūvi, kā arī iznomāt Izpētes zemi trešajām personām bez apbūves tiesībām ar nosacījumu, ka neviena no šīm darbībām neapgrūtina Apbūves tiesīgā tiesības veikt paredzēto inženierizpēti un projektēšanu un potenciālo būvniecību un ekspluatāciju;
		2. Saņemt Inženierizpētes un projektēšanas posma apbūves tiesības maksu.
	2. Apbūves tiesības piešķīrējam inženierizpētes un projektēšanas posmā ir pienākums:
		1. Atļaut Apbūves tiesīgajam piekļūt Izpētes zemei, lai veiktu inženierizpētes un projektēšanas posma nepieciešamās darbības un neapgrūtinātu inženierizpētes un projektēšanas posma Līgumā paredzēto Apbūves tiesīgā pienākumu veikšanu Līgumā noteiktajos termiņos;
		2. Neaizliegt un nekavēt Apbūves tiesīgā inženierizpētes veikšanu un projektēšanu, ja nepastāv pamatoti iemesli, sniegt nepieciešamos saskaņojumus un pilnvarojumus inženierizpētes un projektēšanas darbību veikšanai, ja tādi nepieciešami;
		3. Ja nepastāv pamatoti iemesli atteikumam, savlaicīgi parakstīt, izsniegt nepieciešamās atļaujas un apliecinājumus (ja tādi nepieciešami), kā arī neaizliegt Apbūves tiesīgajam un Apbūves tiesīgā nolīgtiem darba veicējiem pārvietoties Izpētes zemē un veikt nepieciešamās inženierizpētes un projektēšanas darbības.
10. **Apbūves tiesīgā tiesības un pienākumi**
	1. Apbūves tiesīgajam Inženierizpētes un projektēšanas posmā ir tiesības Izpētes zemē:
		1. Identificēt apgrūtinājumus un servitūtus publiski pieejamās informācijas sistēmās (piem. Geolatvija.lv, Apgrūtināto teritoriju informācijas sistēma ATIS u.c.).
		2. Veikt topogrāfiskās, ģeodēziskās, ģeotehniskās, hidrometeoroloģiskās izpētes;
		3. Ja nepieciešama Izpētes zemes atmežošana, sagatavot un ar Apbūves tiesības piešķīrēju saskaņot atmežojamo meža zemju izvietojuma plānus, kā arī nodrošināt atmežojamās platības atzīmēšanu apvidū ar krāsojumu vai pagaidu robežzīmēm;
		4. Projektēt vienu vai vairāku apakšstaciju būvniecību Izpētes zemē;
		5. Reģistrēt šo Līgumu atzīmes veidā Zemesgrāmatā.
	2. Apbūves tiesīgajam Inženierizpētes un projektēšanas posmā ir pienākums:
		1. Veikt plānotās Vēja parka apbūves izvietojuma projektēšanu un būvniecības iecerei nepieciešamās dokumentācijas sagatavošanu, izstrādāto būvniecības ieceres dokumentāciju saskaņot ar Apbūves tiesību piešķīrēju;
		2. Pieprasīt un saņemt atbildīgās ministrijas atļauju jaunu elektroenerģiju ģenerējošu jaudu ieviešanai un uzstādīšanai;
		3. Iesniegt iesniegumu pašvaldībā (-s), kuras (-u) teritorijā atrodas Izpētes zeme, teritorijas attīstības plānošanas dokumentu izstrādāšanai;
		4. Veikt nepieciešamās darbības, lai tiktu īstenota ietekmes uz vidi novērtējuma procedūra un/vai ietekmes uz vidi sākotnējā izvērtējuma procedūra;
		5. Pieprasīt un saņemt elektroenerģijas pārvades sistēmas operatora un/vai sadales sistēmas operatora tehniskos noteikumus un/vai prasības sistēmas pieslēguma ierīkošanai. Gadījumā, ja elektroenerģiju plānots ražot vēja elektrostacijās, kuras atrodas ārpus Būvniecības zemes, Apbūves tiesīgajam, saskaņojot ar Apbūves tiesības piešķīrēju, ir pienākums projektā paredzēt speciāli izveidotas un nošķirtas uzskaites iekārtas;
		6. Pieprasīt un saņemt būvatļaujas Vēja parka būvniecībai;
		7. Izpildīt saņemtajās būvatļaujās noteiktos projektēšanas nosacījumus, pieprasīt un saņemt institūciju, objektu un inženiertīklu īpašnieku tehniskos un īpašos noteikumus, tajā skaitā Apbūves tiesības piešķīrēja tehniskos noteikumus;
		8. Lai noteiktu Būvniecības zemi, veikt zemes vienības daļu kadastrālo uzmērīšanu, ar Apbūves tiesības piešķīrēju saskaņojot plānu projektus pirms to iesniegšanas Valsts zemes dienestā;
		9. Līgumā noteiktajā termiņā un apmērā maksāt Inženierizpētes un projektēšanas posma apbūves tiesības maksu Apbūves tiesības piešķīrējam;
		10. Pēc Apbūves tiesības piešķīrēja rakstveida pieprasījuma reizi ceturksnī sniegt atskaiti par Līguma 8.1. un 8.2. punktā noteikto priekšnosacījumu izpildes gaitu. Ja Apbūves tiesības piešķīrējs to uzskata par nepieciešamu, ļaut tam jebkurā citā veidā sekot līdzi inženierizpētei un projektēšanai;
		11. Veikt tikai tādas darbības attiecībā uz Izpētes zemi, kas ir saistītas ar inženierizpētes vai projektēšanas veikšanu.
	3. Par Apbūves tiesības piešķīrēja meža ceļu izmantošanas kārtību rakstveidā vienoties ar zemes īpašnieku vai tiesisko valdītāju, savukārt meža ceļu pārbūvei vai jaunu vēja elektrostacijām nepieciešamo pievedceļu izbūvei noslēgt ceļa servitūta līgumu. Par elektronisko sakaru tīklu un elektroapgādes kabeļu ierīkošanas prasībām Apbūves tiesības piešķīrēja zemē vienoties rakstiski.
	4. Līguma 8.2. punktā noteiktie Apbūves tiesīgā pienākumi vienlaikus uzskatāmi par priekšnosacījumiem, kuru izpildes rezultātā Līgumā noteiktajā kārtībā notiek pāreja no Inženierizpētes un projektēšanas posma uz Būvniecības posmu.
	5. Apbūves tiesīgais Līguma 8.1. un 8.2. punktā noteiktās darbības veic par saviem finanšu līdzekļiem.
11. **Līguma pirmstermiņa izbeigšana Inženierizpētes un projektēšanas posmā**
	1. Līgumu var izbeigt pirms Inženierizpētes un projektēšanas posma termiņa beigām, Pusēm savstarpēji par to vienojoties.
	2. Apbūves tiesīgajam Inženierizpētes un projektēšanas posmā ir tiesības vienpusēji izbeigt Līgumu jebkurā brīdī, par to rakstiski paziņojot Apbūves tiesības piešķīrējam vismaz 1 (vienu) mēnesi iepriekš.
	3. Apbūves tiesības piešķīrējam Inženierizpētes un projektēšanas posmā ir tiesības vienpusēji izbeigt Līgumu, par to paziņojot vismaz 1 (vienu) mēnesi iepriekš, gadījumā, ja:
		1. Apbūves tiesīgais Līgumā noteiktajā termiņā nav veicis Inženierizpētes un projektēšanas posma apbūves tiesības maksu par pirmo Līguma darbības gadu vai ja Apbūves tiesīgajam ir bijuši vismaz trīs secīgi Līgumā noteikto maksājumu termiņu kavējumi, kas kopā pārsniedz vienu Inženierizpētes un projektēšanas posma apbūves tiesības maksas aprēķina periodu (1 (vienu) ceturksni);
		2. Apbūves tiesīgais Līgumā noteiktajā termiņā nav izpildījis visus Līguma 8.2. punktā noteiktos priekšnosacījumus Vēja parka Būvniecības posma uzsākšanai par Plānoto vēja parka jaudu un Apbūves tiesīgais nav iekļāvies Līgumā noteiktajā Inženierizpētes un projektēšanas termiņā.
	4. Līguma pirmstermiņa izbeigšanas gadījumā Apbūves tiesīgajam par saviem līdzekļiem 1 (viena) mēneša laikā pēc Līguma izbeigšanas jāatbrīvo Izpētes zeme no jebkāda veida Apbūves tiesīgā un tā darba veicēju infrastruktūras, kustamās mantas, tajā skaitā mērījumu ierīcēm, u.c. objektiem, kas novietota uz Izpētes zemes, kā arī jāveic Izpētes zemes sakārtošana, ja nepieciešams. Papildus Apbūves tiesīgajam ir pienākums 1 (viena) mēneša laikā no Līguma izbeigšanas pārtraukt visas saskaņā ar Līguma 8.2. punktu uzsāktās darbības un attiecīgi paziņot par to iesaistītajām institūcijām.
	5. Ja Apbūves tiesīgais atbilstoši Līguma 9.4. punktā noteiktajam neatbrīvo Izpētes zemi, visa uz Izpētes zemes esošā kustamā manta tiks uzskatīta par pamestu mantu un Apbūves tiesības piešķīrējs ir tiesīgs pārņemt to savā īpašumā. Apbūves tiesības piešķīrējam ir tiesības pieprasīt no Apbūves tiesīgā izdevumu kompensāciju par Izpētes zemes atbrīvošanu un sakārtošanu.
	6. Gadījumā, ja Līgums tiek izbeigts pirms Inženierizpētes un projektēšanas posma termiņa beigām Līguma 9.2. un 9.3. punktā noteiktajos gadījumos, Apbūves tiesības piešķīrējam nav jāatlīdzina zaudējumi Apbūves tiesīgajam un nav jāatmaksā Apbūves tiesīgajam tā veiktie maksājumi.
	7. Līguma pirmstermiņa izbeigšanas gadījumā Apbūves tiesīgajam ir pienākums parakstīt nostiprinājuma lūgumu par atzīmes par apbūves tiesības līguma dzēšanu no zemesgrāmatas.
12. **Inženierizpētes un projektēšanas posma beigas**
	1. Apbūves tiesīgajam 2 (divu) nedēļu laikā no pēdējās būvatļaujā (-s) veiktās atzīmes par projektēšanas nosacījumu izpildi, ar kuru tiek sasniegta Plānotā vēja parka jauda, rakstveidā jāinformē Apbūves tiesības piešķīrējs. Apbūves tiesīgais papildus sniedz informāciju par Būvniecības zemes platību un Izbūvējamā vēja parka jaudu, kā arī iesniedz zemes vienību daļu plānus vai zemes vienību plānus, ja nepieciešams. Apbūves tiesīgais iesniedz Līguma saistību izpildes nodrošinājumu Līguma 1.18. punktā noteiktajā apmērā.
	2. Apbūves tiesības piešķīrējs 2 (divu) nedēļu laikā izvērtē Apbūves tiesīgā iesniegto informāciju, pieņem lēmumu par Būvniecības zemes platības apstiprināšanu vai precizēšanu un par to rakstveidā informē Apbūves tiesīgo.
	3. Ja Apbūves tiesīgā iesniegtie zemes vienību daļu plāni atbilst ar Apbūves tiesības piešķīrēja saskaņotam būvprojektam, Apbūves tiesības piešķīrējs pieņem lēmumu par Būvniecības zemes platības apstiprināšanu.
	4. Ja Apbūves tiesīgā iesniegtie zemes vienību daļu plāni neatbilst ar Apbūves tiesības piešķīrēja saskaņotam būvprojektam, Apbūves tiesības piešķīrējs pieņem lēmumu par nepieciešamību precizēt Būvniecības zemes platību un informē par to Apbūves tiesīgo. Apbūves tiesīgais atkārtoti iesniedz precizētu informāciju.
	5. Būvniecības zemes platība Vēja parkam un tajā ietilpstošie nekustamie īpašumi tiek fiksēti Pieņemšanas nodošanas aktā un tam pievienotajos zemes vienību vai zemes vienību daļu robežu plānos. Līguma 10.3.punktā minētā lēmuma pieņemšanas gadījumā Apbūves tiesības piešķīrējs sastāda un iesniedz Apbūves tiesīgajam parakstīšanai Pieņemšanas nodošanas aktu 3 (trīs) nedēļu laikā kopš Apbūves tiesīgais ir iesniedzis informāciju par pēdējo būvatļaujā veikto atzīmi par projektēšanas nosacījumu izpildi, ar kuru tiek sasniegta Plānotā vēja parka jauda.
	6. Ja Apbūves tiesīgais Līgumā noteiktajā termiņā ir īstenojis visus Līguma 8.2. punktā noteiktos priekšnosacījumus, saņēmis būvatļauju (-as) un būvatļaujā (-s) veikta atzīme par projektēšanas nosacījumu izpildi Vēja parka izbūvei līdz Līguma 5.2. punktā noteiktā termiņa beigām, kas nodrošina ne mazāk kā Plānoto vēja parka jaudu, kā arī iesniedzis Līguma saistību izpildes nodrošinājumu, Pusēm ir pienākums parakstīt Pieņemšanas nodošanas aktu, tādējādi apliecinot, ka tiek uzsākts Būvniecības posms.
	7. Ja Puses atbilstoši Līguma 4.4. punktā noteiktajam ir nostiprinājušas zemesgrāmatā atzīmi par Līguma noslēgšanu, tās, parakstot Līguma 10.5.punktā noteikto Pieņemšanas nodošanas aktu, vienojas par atzīmes par Līguma noslēgšanu koriģēšanu vai dzēšanu (ja izpētes gadījumā Vēja parks netiks ierīkots noteiktajā nekustamajā īpašumā) no attiecīgajiem zemesgrāmatu nodalījumiem un paraksta attiecīgus nostiprinājuma lūgumus.
	8. Apbūves tiesīgajam par saviem līdzekļiem 30 (trīsdesmit) dienu laikā pēc tās Izpētes zemes daļas, kas neietilpst Būvniecības zemē, izslēgšanas no Līguma tvēruma, tā jāatbrīvo no jebkāda veida Apbūves tiesīgā un tā darbu veicēju infrastruktūras, kustamās mantas, tajā skaitā mērījumu ierīcēm u.c. objektiem, kas atrodas uz tās, kā arī jāveic attiecīgās zemes daļas sakārtošana.
	9. Apbūves tiesīgajam ir tiesības prasīt un Apbūves tiesības piešķīrējam ir pienākums lemt par Līguma 10.6. punktā minētā Pieņemšanas nodošanas akta parakstīšanu, ja Apbūves tiesīgais nav sasniedzis Plānoto vēja parka jaudu, šādu iemeslu dēļ, kas bijuši ārpus Apbūves tiesīgā kontroles un nav iestājušies tā rīcības vai bezdarbības rezultātā:
		1. Izpētes zemē nodibinātas jaunas īpaši aizsargājamās dabas teritorijas, mikroliegumi un/vai to buferzonas;
		2. saņemts negatīvs (Plānotās vēja parka jaudas apmēram) ietekmes uz vidi novērtējuma ziņojuma atzinums;
		3. ir uzsākta, bet nav pabeigta būvniecības iecerei nepieciešamo teritorijas attīstības plānošanas dokumentu izstrāde;
		4. pieņemti valsts lēmumi nacionālās drošības jomā;
		5. elektroenerģijas pārvades sistēmas operatora un/vai sadales sistēmas operatora tehniskie noteikumi un/vai prasības pilnīgi vai daļēji nenodrošina Plānoto vēja parka jaudu pieslēgšanu un nodošanu tīklā;
		6. saņemti ierobežojoši militāro un/vai gaisa satiksmes institūciju atzinumi un/vai tehniskie noteikumi.
	10. Ja Apbūves tiesīgais ir nodrošinājis Plānoto vēja parka jaudu, par ko ir sastādīts Līguma 10.6. punktā minētais akts, tad Apbūves tiesīgajam ir tiesības iesniegt paziņojumu par vēlēšanos turpināt inženierizpētes un projektēšanas darbības daļā no Izpētes zemes, par kuru nav sastādīts Līguma 10.6.punktā minētais akts, nepārsniedzot Līguma 5.2. punktā minēto termiņu. Apbūves tiesības piešķīrējam 30 (trīsdesmit) dienu laikā jāpieņem lēmums par atļauju inženierizpētes un projektēšanas darbību turpināšanai un tas jāpaziņo Apbūves tiesīgajam. Ja Apbūves tiesības piešķīrējs pieņēmis lēmumu atļaut Apbūves tiesīgajam turpināt inženierizpētes un projektēšanas darbības, Pusēm ir pienākums noslēgt rakstisku vienošanos.
	11. Pieņemšanas nodošanas aktā tiek konstatēta diena, kad sākas Būvniecības posms, kuram piemērojami Līguma III nodaļas noteikumi.
13. **Būvniecības POSMS**
14. **Vispārīgie noteikumi**
	1. Būvniecības posmā Apbūves tiesības piešķīrējs par atlīdzību piešķir un Apbūves tiesīgais pieņem tiesības uz Būvniecības zemes būvēt Vēja parku.
	2. Būvniecības posmā piemērojami Līguma III nodaļas noteikumi, ciktāl tie nav pretrunā ar Līguma V nodaļas noteikumiem.
	3. Puses paraksta un iesniedz nostiprinājuma lūgumus apbūves tiesības ierakstīšanai Zemesgrāmatas attiecīgajos nodalījumos ne vēlāk kā 10 (desmit) darba dienu laikā pēc Pieņemšanas nodošanas akta abpusējas parakstīšanas.
15. **Būvniecības posma termiņš**
	1. Būvniecības posms sākas brīdī, kad pēdējā būvatļaujā (-s) veikta atzīme par projektēšanas nosacījumu izpildi, ar kuru tiek sasniegta Plānotā vēja parka jauda un parakstīts Pieņemšanas nodošanas akts.
	2. Būvniecības posms ir laiks no Pieņemšanas nodošanas akta parakstīšanas līdz Vēja parka nodošanai ekspluatācijā, kas nav ilgāks par 4 (četriem) gadiem.
16. **Būvniecības posma apbūves tiesības maksa un tās samaksas kārtība**
	1. Apbūves tiesīgais maksā Līguma 13.2.punktā noteiktajā kārtībā noteikto Būvniecības posma apbūves tiesības maksu Apbūves tiesības piešķīrējam, veicot maksājumu Apbūves tiesības piešķīrēja norēķinu kontā par katru ceturksni, līdz attiecīgā ceturkšņa pēdējai dienai, šo maksājumu veikšanai nepieciešamo naudas summu iemaksājot Apbūves tiesības piešķīrēja norēķinu kontā. Līdz katra kalendārā ceturkšņa pēdējā mēneša 15.datumam Apbūves tiesības piešķīrējs izraksta rēķinu un nosūta to Apbūves tiesīgajam uz Apbūves tiesīgā Līguma 29. punktā norādīto e-pasta adresi.
	2. Apbūves tiesības piešķīrējs noteikto Būvniecības posma gada maksu publicē savā tīmekļvietnē ne vēlāk kā attiecīgā kalendāra gada 1. martā, un to aprēķina saskaņā ar šādu formulu:

**BMt = BMt-1× (1 + PCIt-1)**, kur

BMt – attiecīgā kalendāra gada būvniecības posma maksa (*euro* par megavatu);
BMt-1 – iepriekšējā kalendāra gada būvniecības posma maksa (*euro* par megavatu);
PCIt-1 – indeksēšanas koeficients, kas ir mazākais no Centrālās statistikas pārvaldes publicētā iepriekšējā gada patēriņa cenu inflācijas indeksa, bet ne mazāks par 0,0.

BMt  2023.gadam ir 3400 EUR (trīs tūkstoši četri simti *euro* un 0 centi) par megavatu, kas uzskatāms par pamatu turpmākām, ikgadējām indeksācijām.

* 1. Ja Apbūves tiesīgais Būvniecības posma termiņā nav nodevis ekspluatācijā Vēja parku ar Izbūvējamo vēja parka jaudu, Apbūves tiesības piešķīrējam ir tiesības palielināt Būvniecības posma apbūves tiesības maksu, piemērojot koeficientu 1.5 ekspluatācijā nenodotajai Izbūvējamo vēja parka jaudai, uz laiku līdz Apbūves tiesīgais nodod ekspluatācijā Vēja parku ar Izbūvējamo vēja parka jaudu.
1. **Apbūves tiesības piešķīrēja tiesības un pienākumi**
	1. Apbūves tiesības piešķīrējam Būvniecības posmā ir tiesības:
		1. reizi ceturksnī pieprasīt atskaites no Apbūves tiesīgā par Līguma 15.2. punktā noteikto pienākumu izpildi un Vēja parka būvniecības gaitu, kā arī, ja Apbūves tiesības piešķīrējs to uzskata par nepieciešamu, jebkurā citā veidā sekot būvniecības gaitai;
		2. jebkurā brīdī klātienē apsekot Būvniecības zemi, iepriekš par to informējot Apbūves tiesīgā atbildīgo pārstāvi būvobjektā;
		3. saņemt Būvniecības posma apbūves tiesības maksu.
	2. Apbūves tiesības piešķīrējam Būvniecības posmā ir pienākums:
		1. nepasliktināt Apbūves tiesīgā lietošanas tiesības uz Būvniecības zemi un netraucēt tās lietošanu;
		2. veikt mežizstrādes darbus Būvniecības zemes atbrīvošanai no kokiem un krūmiem (izņemot celmu raušanu un utilizāciju). Mežizstrādes darbi atmežojamajā platībā, tai skaitā apliecinājuma koku ciršanai saņemšana, veicami 3 (trīs) mēnešu laikā no dienas, kad Apbūves tiesīgais ir iesniedzis atmežojamās meža zemes izvietojuma plānu un apliecinājumu par negatīvo seku, kas saistītas ar atmežošanu, kompensāciju, ja tāda ir piemērota. Mežizstrādes darbi tiek veikti atbilstoši atmežojamās meža zemes izvietojuma plānam un apvidū atzīmētām atmežojamās platības robežām, kā arī ievērojot meža darbu termiņa ierobežojumus un ciršanas apstākļus. Tiesības uz iegūtajiem kokmateriāliem ir Apbūves tiesības piešķīrējam;
		3. izmantot Būvniecības zemi ugunsaizsardzības darbību nodrošināšanai, netraucējot Apbūves tiesīgo.
	3. Apbūves tiesības piešķīrējs nav atbildīgs par meža ugunsgrēku nodarītajiem zaudējumiem Apbūves tiesīgā būvēm, būvobjektiem, būvtehnikai, izņemot Apbūves tiesības piešķīrēja vai tā darbu veicēju vainojamas rīcības dēļ.
2. **Apbūves tiesīgā tiesības un pienākumi**
	1. Apbūves tiesīgajam Būvniecības posmā ir tiesības:
		1. izmantot Būvniecības zemi Vēja parka un Saistītās infrastruktūras būvniecībai;
		2. veikt darbības, kas saistītas ar pieslēguma pārvades vai sadales sistēmām nodrošināšanu vai citas saistītās infrastruktūras izveidi;
		3. Būvniecības zemē ierīkot vai novietot elektroenerģijas uzkrāšanas iekārtas.
	2. Apbūves tiesīgajam Būvniecības posmā ir pienākums:
		1. kā krietnam un rūpīgam saimniekam rūpēties par Būvniecības zemi un uzturēt to atbilstoši Latvijas Republikas tiesību aktu prasībām;
		2. pēc Apbūves tiesības piešķīrēja veiktajiem mežizstrādes darbiem Būvniecības zemes atbrīvošanai no kokiem un krūmiem veikt celmu raušanu un utilizāciju.
		3. par saviem līdzekļiem veikt Vēja parka būvniecību atbilstoši Izbūvējamā vēja parka jaudai;
		4. būvdarbus veikt, ievērojot būvniecību regulējošo Latvijas Republikas tiesību aktu prasības un saskaņoto būvniecības ieceres dokumentāciju;
		5. būvdarbu ietvaros nodrošināt nepieciešamos risinājumus cilvēku un dzīvnieku drošībai un nelabvēlīgas ietekmes mazināšanai vēja parka darbības laikā, atbilstoši saskaņotai būvniecības ieceres dokumentācijai un ietekmes uz vidi novērtējuma atzinumam.
		6. Līguma 12.2. punktā noteiktajā termiņā pabeigt Vēja parka būvniecību un nodot Vēja parku ekspluatācijā;
		7. pēc Apbūves tiesības piešķīrēja pieprasījuma reizi ceturksnī sniegt atskaites Apbūves tiesības piešķīrējam par Līguma izpildi un Vēja parka būvniecības gaitu, kā arī, ja Apbūves tiesības piešķīrējs to uzskata par nepieciešamu, ļaut tam jebkurā citā veidā sekot būvniecības gaitai;
		8. par saviem finanšu līdzekļiem veikt papildu nepieciešamo pievedceļu (tajā skaitā pagaidu ceļu) izbūvi un pārbūvi;
		9. darbības, kas paredz smagsvara vai lielgabarīta tehnikas pārvietošanos pa dabiskām brauktuvēm un meža autoceļiem, kā rezultātā var tikt ietekmēta (bojāta) meža augsne vai meža ceļu klātne, kā arī būvmateriālu novietošanas vietas ārpus Būvniecības zemes rakstiski saskaņot ar LVM, iesniedzot pieteikumu LVM infrastruktūras izmantošanas saskaņošanai.
		10. maksāt Apbūves tiesības piešķīrējam Būvniecības posma apbūves tiesības maksu.
	3. Apbūves tiesīgais ir atbildīgs par Apbūves tiesības piešķīrējam nodarītajiem tiešajiem zaudējumiem, ja būvniecības laikā Apbūves tiesīgā vai tā darbu veicēju vainojamas rīcības dēļ izcēlies meža ugunsgrēks.
3. **Līguma pirmstermiņa izbeigšana Būvniecības posmā**
	1. Līgumu var izbeigt pirms Būvniecības posma termiņa beigām, Pusēm savstarpēji par to vienojoties.
	2. Apbūves tiesības piešķīrējam Būvniecības posmā ir tiesības vienpusēji izbeigt Līgumu, par to paziņojot vismaz 1 (vienu) mēnesi iepriekš, gadījumā, ja:
		1. Apbūves tiesīgajam ir bijuši vismaz trīs secīgi Būvniecības posma apbūves tiesības maksas maksājuma termiņu kavējumi, kas kopā pārsniedz 1 (vienu) Būvniecības posma apbūves tiesības maksas aprēķina periodu - 1 (vienu) ceturksni;
		2. Apbūves tiesīgais uz Būvniecības zemes veicis nelikumīgu būvniecību un Apbūves tiesības piešķīrēja noteiktajā termiņā nav nojaucis nelikumīgi izbūvētos objektus;
		3. Apbūves tiesīgais Līguma 12.2. punktā noteiktajā termiņā nav izbūvējis un nodevis ekspluatācijā Vēja parku, kas nodrošina 80% Izbūvējamo vēja parka jaudu;
		4. Apbūves tiesīgais nenodrošina visā Būvniecības posmā spēkā esošu Līguma saistību izpildes nodrošinājumu.
	3. Gadījumā, ja Līgums tiek izbeigts pirms Līguma 12.2. punktā noteiktā termiņa beigām Līguma 16.2. punktā noteiktajos gadījumos, Apbūves tiesības piešķīrējam nav jāatlīdzina zaudējumi Apbūves tiesīgajam un nav jāatmaksā Apbūves tiesīgajam tā veiktie maksājumi, tajā skaitā izdevumi, kas radušies Apbūves tiesīgajam, lietojot Būvniecības zemi.
	4. Līguma 16.2. punktā noteiktajos Līguma pirmstermiņa izbeigšanas gadījumos Apbūves tiesības piešķīrējs pēc saviem ieskatiem un lietderības apsvērumiem lemj, vai:
		1. Apbūves tiesīgajam par saviem līdzekļiem jāatbrīvo Būvniecības zeme no jebkāda veida Apbūves tiesīgā būvētās infrastruktūras, kustamās mantas, tajā skaitā mērījumu ierīcēm, nepabeigtas būvniecības u.c. objektiem, kas atrodas uz Būvniecības zemes, kā arī jāveic Būvniecības zemes sakārtošana, pēc iespējas izmantotos būvmateriālus pārstrādājot vai noglabājot atbilstoši atkritumu apsaimniekošanas tiesiskajam regulējumam

vai

* + 1. Apbūves tiesīgā būvētās ēkas, būves, infrastruktūra (tajā skaitā nepabeigtā būvniecība) kļūst par Būvniecības zemes būtisku daļu.
	1. Līguma 16.2.1.punktā minētajā gadījumā Apbūves tiesības piešķīrējam, izvērtējot lietderības apsvērumus, ir tiesības prasīt apbūves tiesības pārdošanu piespiestā izsolē.
	2. Apbūves tiesības piešķīrējs Līguma 16.4. punktā minēto lēmumu 3 (trīs) darba dienu laikā pēc lēmuma pieņemšanas nosūta Apbūves tiesīgajam rakstveida paziņojuma formā uz Līguma 29. punktā norādīto e-pasta adresi.
	3. Gadījumā, ja Apbūves tiesības piešķīrējs nosaka Apbūves tiesīgajam pienākumu atbrīvot zemi no uzbūvētajām ēkām, būvēm, infrastruktūras (tajā skaitā nepabeigtās būvniecības) un Apbūves tiesīgais to neizdara 6 (sešu) mēnešu laikā no brīža, kad Apbūves tiesības piešķīrējs tam nosūtījis Līguma 16.6. punktā norādīto paziņojumu, tad Apbūves tiesības piešķīrējam ir tiesības pēc saviem ieskatiem un lietderības apsvērumiem atbrīvot Būvniecības zemi un pieprasīt no Apbūves tiesīgā izdevumu kompensāciju par Būvniecības zemes atbrīvošanu.
	4. Līguma 16.7. punktā noteiktās kompensācijas par Būvniecības zemes atbrīvošanu apmēru nosaka Apbūves tiesības piešķīrējs pēc Būvniecības zemes atbrīvošanas, ņemot vērā faktiskās izmaksas.
	5. Pēc Līguma izbeigšanas Apbūves tiesības piešķīrēja rakstiskā uzaicinājumā norādītajā termiņā Apbūves tiesīgais nodod Apbūves tiesības piešķīrējam Būvniecības zemi ar pieņemšanas nodošanas aktu.
	6. Līdz Līguma 16.9. punktā norādītā pieņemšanas nodošanas akta parakstīšanai Apbūves tiesīgais maksā Apbūves tiesības piešķīrējam maksu par Būvniecības zemes faktisko lietošanu Būvniecības posma apbūves tiesības maksas apmērā proporcionāli dienu skaitam.
	7. Ja Apbūves tiesīgais pēc Līguma 16.9. punktā minētā Apbūves tiesības piešķīrēja uzaicinājuma nenodod Būvniecības zemi, Apbūves tiesības piešķīrējs vienpusēji pārņem Būvniecības zemi. Visa tajā brīdī uz Būvniecības zemes esošā manta tiek uzskatīta par pamestu mantu un Apbūves tiesības piešķīrējs ir tiesīgs pārņemt to savā īpašumā. Visus izdevumus, kas saistīti ar mantas pārņemšanu (tajā skaitā nojaukšanu, izvešanu un utilizāciju), sedz Apbūves tiesīgais.
	8. Līguma pirmstermiņa izbeigšanas gadījumā Apbūves tiesīgajam ir pienākums parakstīt nostiprinājuma lūgumu par ieraksta par apbūves tiesības dzēšanu no zemesgrāmatas.
	9. Puses vienojas, ka Līguma 16.2. punktā noteiktajos gadījumos Apbūves tiesības piešķīrējam nav jāatlīdzina Apbūves tiesīgā izdevumi, kas saistīti ar Apbūves tiesīgā Līguma laikā celtajām ēkām un būvēm.
1. **Būvniecības posma beigas**
	1. Būvniecības posms beidzas ar:
		1. Vēja parka vai tā daļas (-u) nodošanu ekspluatācijā;
		2. ar brīdi, kad ir beidzies Līguma 12.2. punktā noteiktais Būvniecības posma termiņš,

atkarībā no tā, kurš no abiem minētajiem gadījumiem iestājies ātrāk.

* 1. Vēja parka nodošana ekspluatācijā var notikt pa daļām. Par to (tām) Vēja parka daļu (-ām), kas jau nodota (-s) ekspluatācijā, tiek piemēroti Līguma IV nodaļas noteikumi par Ekspluatācijas posmu.
1. **Ekspluatācijas POSMS**
2. **Vispārīgie noteikumi**
	1. Ekspluatācijas posmā Apbūves tiesīgais nodrošina Vēja parka ekspluatāciju.
	2. Ekspluatācijas posmā piemērojami Līguma IV nodaļas noteikumi, ciktāl tie nav pretrunā ar Līguma V nodaļas noteikumiem.
3. **Ekspluatācijas posma termiņš**
	1. Ekspluatācijas posma termiņš ir līdz Līguma 3.4. punktā noteiktā Līguma termiņa beigām.
4. **Ekspluatācijas posma apbūves tiesības maksa un tās samaksas kārtība**
	1. Apbūves tiesīgais ekspluatācijas posma apbūves tiesības maksu paziņo Apbūves tiesības piešķīrējam ne vēlāk kā attiecīgā kalendāra gada 1. martā, un to aprēķina saskaņā ar šādu formulu:

**4% × Σ(Ei × Pi)**, kur

Ei - elektroenerģijas sistēmas operatora elektroenerģijas komercuzskaites dati par Vēja parka tirdzniecības intervālā i sistēmā nodotās enerģijas apjomu (megavatstundas);

Pi - nominētā elektroenerģijas tirgus operatora tīmekļvietnē publicētā elektroenerģijas nākamās dienas tirgus cena tirdzniecības intervālā i (euro par megavatstundu).

Ja Latvijā darbojas vairāki elektroenerģijas tirgus operatori, tad Puses savstarpēji rakstveidā vienojas, kura elektroenerģijas tirgus operatora noteiktā elektroenerģijas cena piemērojama.

Apbūves tiesīgais vienlaikus ar minētā Ekspluatācijas posma apbūves tiesības maksas paziņošanu iesniedz Apbūves tiesības piešķīrējam minētajā formulā izmantotos aprēķinus.

* 1. Ekspluatācijas posma apbūves tiesības maksu, kas noteikta Līguma 20.1. punktā noteiktajā apmērā, ievērojot Līguma 20.5.punktā noteikto maksas apmēru, Apbūves tiesīgais maksā Apbūves tiesības piešķīrējam, veicot maksājumu Apbūves tiesību piešķīrēja norēķinu kontā reizi ceturksnī līdz ceturkšņa pirmā mēneša 20. (divdesmitajam) datumam par iepriekšējo aprēķina periodu, atbilstoši Apbūves tiesību piešķīrēja izrakstītam rēķinam, ko ne vēlāk kā 5 (piecas) darba dienas līdz samaksas termiņa beigām nosūta Apbūves tiesīgajam uz Apbūves tiesīgā Līguma 29. punktā norādīto e-pasta adresi.
	2. Līguma 20.2. punktā minēto rēķinu Apbūves tiesību piešķīrējs sagatavo, ievērojot Līguma 20.1. punktā noteikto un pamatojoties uz Līguma 22.2.2. punktā minētajiem datiem.
	3. Ja Apbūves tiesīgais izveido sistēmu saražotās enerģijas uzkrāšanai, patēriņam vai pārveidei citos energoresursos, Puses atsevišķi vienojas par speciālu uzskaites un norēķinu kārtību.
	4. Katra kalendārā gada janvārī Apbūves tiesības piešķīrējs veic aprēķinu, vai kopējā Ekspluatācijas posma apbūves tiesības iepriekšējā gada maksa nav zemāka par attiecīgajā gadā spēkā esošo Būvniecības posma apbūves tiesības maksu, aprēķinot par katru Vēja parka elektrostaciju. Ja kopējā Ekspluatācijas posma apbūves tiesības attiecīgā gada maksa ir zemāka, tad Apbūves tiesīgais maksā starpību līdz attiecīgajā gadā spēkā esošajai Būvniecības posma apbūves tiesības maksai.
1. **Apbūves tiesības piešķīrēja pienākumi un tiesības**
	1. Apbūves tiesības piešķīrējam ir tiesības:
		1. Līguma darbības laikā jebkurā laikā pārliecināties, vai Apbūves tiesīgais ievēro visas Līgumā noteiktās saistības, tajā skaitā, iepriekš informējot Apbūves tiesīgo, apsekot Būvniecības zemi un Vēja parku elektrostacijas dabā;
		2. saņemt Līguma 22.2.2. punktā noteiktajā termiņā no Apbūves tiesīgā elektroenerģijas sistēmas operatora elektroenerģijas komercuzskaites datus par noteiktajā tirdzniecības intervālā sistēmā nodotās enerģijas apjomu apbūves tiesības maksas aprēķināšanai;
		3. apbūves tiesības maksas noteikšanas kontrolei pieprasīt no Apbūves tiesīgā Būvniecības zemē esošo vēja elektrostaciju datus, kas fiksēti verificētā kontroluzskaites iekārtā (iepriekšējā ceturksnī saražotās elektroenerģijas apjoms (MWh) noteiktajā tirdzniecības intervālā);
		4. nepieciešamos datus bez atsevišķa pilnvarojuma pieprasīt no sadales vai pārvades tīkla operatora, atkarībā no iekārtas uzskaites un pieslēguma tehniskā risinājuma;
		5. saņemt no Apbūves tiesīgā Ekspluatācijas posma apbūves tiesības maksu.
	2. Apbūves tiesības piešķīrējam ir pienākums Līguma darbības laikā netraucēt Apbūves tiesīgajam lietot Būvniecības zemi.
	3. Apbūves tiesības piešķīrējs nav atbildīgs par meža ugunsgrēku nodarītajiem zaudējumiem Apbūves tiesīgā būvēm, izņemot Apbūves tiesības piešķīrēja vai tā darbu veicēju vainojamas rīcības dēļ.
	4. Apbūves tiesības piešķīrējam ir pienākums Apbūves tiesīgajam pārsūtīt informāciju par Būvniecības zemi, kas tieši skar Apbūves tiesīgā intereses.
2. **Apbūves tiesīgā tiesības un pienākumi**
	1. Apbūves tiesīgajam Ekspluatācijas posma laikā ir tiesības:
		1. atbilstoši Līguma noteikumiem izmantot Būvniecības zemi Vēja parka ekspluatācijai;
		2. nodrošināt elektroenerģijas ražošanu Vēja parkā un to tirgot, gūstot peļņu.
	2. Apbūves tiesīgajam Ekspluatācijas posmā ir pienākums:
		1. Līguma darbības laikā uzceltās ēkas un būves 2 (divu) mēnešu laikā pēc to nodošanas ekspluatācijā ierakstīt zemesgrāmatā Apbūves tiesības nodalījumā;
		2. līdz katra ceturkšņa pirmā mēneša 5. (piektajai) darba dienai iesniegt Apbūves tiesības piešķīrējam elektroenerģijas sistēmas operatora elektroenerģijas komercuzskaites datus par noteiktajā tirdzniecības intervālā sistēmā nodotās enerģijas apjomu no vēja parka vai atsevišķām tā iekārtām par iepriekšējo ceturksni. Ja šajā punktā minētie komercuzskaites dati aptver arī elektroenerģiju, kas saražota ārpus Būvniecības zemes, Apbūves tiesīgais nodrošina speciāli izveidotas un nošķirtas uzskaites iekārtas;
		3. pēc Apbūves tiesības piešķīrēja pieprasījuma iesniegt Būvniecības zemē esošo vēja elektrostaciju datus, kas fiksēti verificētā kontroluzskaites iekārtā (iepriekšējā ceturksnī saražotās elektroenerģijas apjoms (MWh) noteiktajā tirdzniecības intervālā;
		4. maksāt Apbūves tiesības piešķīrējam Ekspluatācijas posma apbūves tiesības maksu;
		5. pēc Apbūves tiesības piešķīrēja pieprasījuma saņemt nepieciešamos datus no sadales vai pārvades tīkla operatora, kā arī nodrošināt piekļuvi datu platformai, ja tāda tiks ieviesta starp Apbūves tiesīgo un pārvades operatoru;
		6. kā krietnam un rūpīgam saimniekam rūpēties par Būvniecības zemi un uzturēt to atbilstoši Latvijas Republikas tiesību aktu prasībām;
		7. pēc Apbūves tiesības piešķīrēja informācijas saņemšanas nodrošināt iespēju apsekot Būvniecības zemi un vēja elektrostacijas dabā;
		8. izmantot Būvniecības zemi tikai Līguma 2.1. punktā noteiktajam mērķim;
		9. pēc atmežošanas uzturēt Būvniecības zemi brīvu no apauguma (koki, krūmi);
		10. Ekspluatācijas posmā nodrošināt nepieciešamo risinājumu uzturēšanu cilvēku un dzīvnieku drošībai un nelabvēlīgas ietekmes mazināšanai Vēja parka darbības laikā.
		11. Ekspluatācijas posmā nepieļaut vidi piesārņojošu vielu nonākšanu vidē.
		12. Ekspluatācijas posmā radušos atkritumus apsaimniekot atbilstoši Atkritumu apsaimniekošanas likuma prasībām.
		13. paziņot Apbūves tiesības piešķīrējam par vēja elektrostacijas darbības apturēšanu tās demontāžas darbu uzsākšanai.
	3. Ja Apbūves tiesīgā uzceltās ēkas un būves, kas reģistrējamas Zemesgrāmatā, 2 (divu) mēnešu laikā pēc to nodošanas ekspluatācijā nav ierakstītas Zemesgrāmatā Apbūves tiesības nodalījumā, Apbūves tiesības piešķīrējam ir tiesības palielināt Ekspluatācijas posma apbūves tiesības maksu, piemērojot koeficientu 1.5.
	4. Apbūves tiesīgais ir atbildīgs par Apbūves tiesības piešķīrējam nodarītajiem tiešajiem zaudējumiem, ja ekspluatācijas laikā Apbūves tiesīgā vai tā darbu veicēju vainojamas rīcības dēļ izcēlies meža ugunsgrēks.
3. **Līguma pirmstermiņa izbeigšana Ekspluatācijas posmā**
	1. Līgumu var izbeigt pirms termiņa, abām Pusēm par to savstarpēji vienojoties.
	2. Apbūves tiesības piešķīrējam ir tiesības vienpusēji izbeigt Līgumu, par to paziņojot vismaz 1 (vienu) mēnesi iepriekš, gadījumā, ja:
		1. Apbūves tiesīgajam ir bijuši vismaz trīs secīgi Ekspluatācijas posma apbūves tiesības maksas termiņu kavējumi, kas kopā pārsniedz vienu Ekspluatācijas posma apbūves tiesības maksas aprēķina periodu;
		2. Apbūves tiesīgais izmanto Būvniecības zemi Līgumā nedefinētiem mērķiem un šo pārkāpumu nav novērsis Apbūves tiesības piešķīrēja noteiktajā termiņā;
		3. Apbūves tiesīgais uz Būvniecības zemes veicis nelikumīgu būvniecību un nav nojaucis nelikumīgi izbūvētos objektus Apbūves tiesības piešķīrēja noteiktajā termiņā.

Šajā punktā minētā paziņojuma saņemšanas dienā Apbūves tiesīgajam ir pienākums apturēt Vēja parka darbību.

* 1. Gadījumā, ja Līgums tiek izbeigts pirms termiņa Līguma 23.2. punktā noteiktajos gadījumos, Apbūves tiesības piešķīrējam nav jāatlīdzina zaudējumi Apbūves tiesīgajam vai jāatmaksā Apbūves tiesīgajam tā veiktie maksājumi.
	2. Līguma 23.2. punktā noteiktajos Līguma pirmstermiņa izbeigšanas gadījumos Apbūves tiesības piešķīrējs pēc saviem ieskatiem un lietderības apsvērumiem lemj, vai:
		1. Apbūves tiesīgajam par saviem līdzekļiem jāatbrīvo Būvniecības zeme no jebkāda veida Apbūves tiesīgā būvētās infrastruktūras, kustamās mantas, tajā skaitā mērījumu ierīcēm, nepabeigtas būvniecības u.c. objektiem, kas atrodas uz Būvniecības zemes, kā arī jāveic Būvniecības zemes sakārtošana, pēc iespējas izmantotos būvmateriālus pārstrādājot vai noglabājot atbilstoši atkritumu apsaimniekošanas tiesiskajam regulējumam

vai

* + 1. Apbūves tiesīgā būvētās ēkas, būves, infrastruktūra (tajā skaitā nepabeigtā būvniecība) kļūst par Būvniecības zemes būtisku daļu.
	1. Līguma 23.2.1.punktā minētajā gadījumā Apbūves tiesības piešķīrējam, izvērtējot lietderības apsvērumus, ir tiesības prasīt apbūves tiesības pārdošanu piespiestā izsolē.
	2. Apbūves tiesības piešķīrējs Līguma 23.4. punktā minēto lēmumu 3 (trīs) darba dienu laikā pēc lēmuma pieņemšanas nosūta Apbūves tiesīgajam rakstveida paziņojuma formā uz Līguma 29. punktā norādīto e-pasta adresi.
	3. Gadījumā, ja Apbūves tiesības piešķīrējs nosaka Apbūves tiesīgajam pienākumu atbrīvot zemi no uzbūvētajām ēkām, būvēm, infrastruktūras (tajā skaitā nepabeigtās būvniecības) un Apbūves tiesīgais to neizdara 6 (sešu) mēnešu laikā no brīža, kad Apbūves tiesības piešķīrējs tam nosūtījis Līguma 23.4. punktā norādīto paziņojumu, tad Apbūves tiesības piešķīrējam ir tiesības pēc saviem ieskatiem un lietderības apsvērumiem atbrīvot Būvniecības zemi un pieprasīt no Apbūves tiesīgā izdevumu kompensāciju par Būvniecības zemes atbrīvošanu.
	4. Pēc Līguma izbeigšanas Apbūves tiesības piešķīrēja rakstiskā uzaicinājumā norādītajā termiņā Apbūves tiesīgais nodod Apbūves tiesības piešķīrējam Būvniecības zemi ar pieņemšanas nodošanas aktu.
	5. Līdz Līguma 23.8. punktā norādītā pieņemšanas nodošanas akta parakstīšanai Apbūves tiesīgais maksā Apbūves tiesības piešķīrējam maksu par Būvniecības zemes faktisko lietošanu Būvniecības posma apbūves tiesības maksas apmērā proporcionāli dienu skaitam.
	6. Līguma 23.7. punktā noteiktās kompensācijas par Būvniecības zemes atbrīvošanu apmēru nosaka Apbūves tiesības piešķīrējs pēc Būvniecības zemes atbrīvošanas, ņemot vērā faktiskās izmaksas.
	7. Pēc Līguma izbeigšanas Apbūves tiesības piešķīrēja rakstiskā uzaicinājumā norādītajā termiņā Apbūves tiesīgais nodod Apbūves tiesības piešķīrējam Būvniecības zemi ar pieņemšanas nodošanas aktu.
1. **Ekspluatācijas posma beigas**
	1. Ekspluatācijas posms beidzas, beidzoties Līguma 3.4. punktā noteiktajam Līguma termiņam vai dienā, kad Līgums tiek izbeigts pirms termiņa. Pēc vēja elektrostaciju darbības apturēšanas Apbūves tiesīgais maksā maksu par Būvniecības zemes faktisko lietošanu, kas aprēķināma atbilstoši Būvniecības posma apbūves tiesības maksai, kas tiek aprēķināta atsevišķi katrai vēja elektrostacijai.
	2. Apbūves tiesīgajam ēkas, būves, infrastruktūra ir jānojauc līdz Līguma 3.4.punktā noteiktajām Līguma termiņa beigām un jānodod Apbūves tiesības piešķīrējam Būvniecības zemi ar pieņemšanas nodošanas aktu. Būvniecības zeme jāatbrīvo no jebkāda veida infrastruktūras, kustamās mantas, tajā skaitā mērījumu ierīcēm, nepabeigtas būvniecības u.c. objektiem, kas atrodas uz Būvniecības zemes, kā arī jāveic Būvniecības zemes sakārtošana, pēc iespējas izmantotos būvmateriālus pārstrādāt vai noglabāt atbilstoši atkritumu apsaimniekošanas normatīvajam regulējumam.
	3. Ja Apbūves tiesīgais uz Zemes uzbūvētās ēkas un būves nav nojaucis, Apbūves tiesību piešķīrējs pēc saviem ieskatiem var lemt par ēku un būvju nojaukšanu, kas veicama par bijušā Apbūves tiesīgā līdzekļiem.
	4. Pusēm atsevišķi vienojoties vismaz 1 (vienu) gadu pirms Līguma izbeigšanās uz Zemes Apbūves tiesīgā uzbūvētās ēkas, būves, infrastruktūra, izvērtējot lietderības apsvērumus, ja tas ir ekonomiski pamatots, var tikt nodotas Apbūves tiesību piešķīrējam. Nododamām ēkām, būvēm, infrastruktūrai jābūt labā tehniskā stāvoklī un tās kļūst par zemes būtisku daļu.
	5. Pēc Līguma termiņa beigām uz apbūves tiesības pamata izbūvētās ēkas un būves beidz pastāvēt kā patstāvīgs Apbūves tiesīgā īpašuma objekts. Attiecībā uz Būvniecības zemes nodošanu un atbrīvošanu piemērojami Līguma 16.9. punkta un Līguma 16.11. punkta noteikumi.
	6. Ja pēc Līguma termiņa beigām Apbūves tiesības piešķīrēja uzaicinājumā norādītajā termiņā Būvniecības zeme netiek nodota Apbūves tiesības piešķīrējam saskaņā ar Līguma 16.11. punkta noteikumiem, Apbūves tiesīgais maksā maksu par Būvniecības zemes faktisko lietošanu, kas aprēķināma, Ekspluatācijas posma apbūves tiesības maksai par pēdējo aprēķina periodu piemērojot koeficientu 1.5.
2. **VISPĀRĪGI LĪGUMA NOTEIKUMI**
3. **Līguma noteikumu maiņa un strīdu izskatīšanas kārtība**
	1. Pušu saistības, kas nav regulētas Līgumā, tiek noteiktas saskaņā ar Latvijas Republikā spēkā esošajiem tiesību aktiem.
	2. Pusēm rakstveidā vienojoties, Līgumā var tikt izdarīti grozījumi un papildinājumi.
	3. Šis Līgums ir saistošs Pusēm, kā arī Pušu tiesību un saistību pārņēmējiem, mantiniekiem. Tiesību pārņēmējiem 30 (trīsdesmit) dienu laikā Līgums jāpārjauno.
	4. Domstarpības starp Pusēm un attiecības, kas saistītas ar Līguma izpildi, tiek risinātas sarunu ceļā, bet, ja vienošanās netiek panākta, strīds izskatāms Baltijas starptautiskajā šķīrējtiesā viena tiesneša sastāvā saskaņā ar šīs šķīrējtiesas reglamentu vai Latvijas Republikas tiesā pēc prasītāja izvēles.
4. **Nepārvarama vara**
	1. Puses nav atbildīgas par savu saistību neizpildi, ja tā radusies nepārvaramas varas vai ārkārtas apstākļu ietekmes rezultātā, kurus attiecīgā Puse nevarēja ne paredzēt, ne novērst, ne ietekmēt, un par kuru rašanos tā nenes atbildību, t.sk., stihiskas nelaimes, zemestrīces, plūdi, ugunsgrēki, kara darbība, blokāde, civiliedzīvotāju nemieri, streiki, Latvijas Republikas Saeimas, Ministru kabineta lēmumi vai ministriju amatpersonu lēmumi, saskaņā ar kuriem Pusēm nav iespējas izpildīt Līgumā noteiktās saistības. Par šādu apstākļu iestāšanos Pusei ir nekavējoties, bet ne vēlāk kā 5 (piecu) darba dienu laikā rakstveidā jāpaziņo otrai Pusei, pretējā gadījumā atsaukšanās uz nepārvaramu varu ir uzskatāma par nepamatotu.
	2. Ja iestājas nepārvarama vara vai ārkārtas apstākļi, Līguma termiņš tiek pagarināts par laika periodu, no nepārvaramas varas vai ārkārtas apstākļu iestāšanās līdz to seku novēršanas brīdim.
	3. Ja nepārvarama vara vai ārkārtas apstākļi turpina darboties ilgāk par 3 (trīs) mēnešiem, Puses iespējami drīz sāk sarunas par Līguma izpildes alternatīviem variantiem vai vienojas par Līguma izbeigšanu.
5. **Līgumsodi**
	1. Ja Apbūves tiesīgais noteiktajā termiņā un apjomā neveic Līgumā noteiktos maksājumus, tas Apbūves tiesības piešķīrējam maksā līgumsodu 0.1% apmērā no savlaicīgi nesamaksātās summas par katru nokavēto maksājuma dienu, bet ne vairāk kā 10 % (desmit) procentus no pamatparāda.
	2. Ja Apbūves tiesīgais kavē Līguma 22.2.2 punktā noteikto datu iesniegšanu Apbūves tiesību piešķīrējam ilgāk kā līdz attiecīgā ceturkšņa pirmā mēneša 20. (divdesmitajam) datumam Apbūves tiesības piešķīrējam ir tiesības piemērot līgumsodu 1000 EUR par katru gadījumu. Līgumsoda samaksa neatbrīvo Apbūves tiesīgo no pienākuma iesniegt Apbūves tiesības piešķīrējam Līguma 22.2.2. norādītos datus.
	3. Ja Apbūves tiesīgais atbilstoši Līguma 28.9. punktam un Līguma 28.10. punktam nav nodrošinājis uzņēmuma civiltiesisko apdrošināšanu un/vai nekustamā īpašuma apdrošināšanu, Apbūves tiesības piešķīrējam ir tiesības piemērot līgumsodu 5000 EUR apmērā.
	4. Ja Apbūves tiesīgais neparaksta nostiprinājuma lūgumus par Līguma 4.4. noteiktās atzīmes dzēšanu no zemesgrāmatas vai Līguma 16.12. punktā norādīto nostiprinājuma lūgumu par apbūves tiesības dzēšanu no zemesgrāmatas, Apbūves tiesības piešķīrējam ir tiesības piemērot līgumsodu 5000 EUR apmērā.
	5. Ja kāda no Pusēm pārkāpj kādu no Līguma noteikumiem, par kuru Līgumā nav paredzēts atsevišķs līgumsods, otrai Pusei tiek piemērots līgumsods 1000 EUR apmērā par katru gadījumu.
	6. Līgumsoda samaksa neatbrīvo Puses no pārējo Līguma saistību vai no tā izrietošo saistību izpildes.
6. **Citi Līguma noteikumi**
	1. Ja Latvijas Republikas tiesību aktu izmaiņu gadījumā kāds no Līguma noteikumiem ir pretrunā Latvijas Republikas tiesību aktos noteiktajam, attiecīgais Līguma noteikums zaudē spēku un Pusēm ir pienākums piemērot Līgumu saskaņā ar spēkā esošo Latvijas Republikas tiesību aktu prasībām, kā arī nepieciešamības gadījumā vienoties veikt izmaiņas Līgumā.
	2. Papildus Inženierizpētes un projektēšanas posma apbūves tiesības maksai, Būvniecības posma apbūves tiesības maksai un Ekspluatācijas posma apbūves tiesības maksai Apbūves tiesīgais maksā pievienotās vērtības nodokli atbilstoši spēkā esošajai nodokļa likmei, ja tas piemērojams, un citus Latvijas Republikas tiesību aktos noteiktos nodokļus vai to kompensāciju, kuri attiecināmi uz Izpētes vai Būvniecības zemi.
	3. Apbūves tiesību piešķīrējs ir tiesīgs vienpusēji mainīt apbūves tiesības maksas apmēru, ja tas Latvijas Republikas tiesību aktos noteiktajā kārtībā tiek grozīts vai tiek grozīti vai ieviesti jauni nodokļi, nodevas, ar nodokli apliekamais objekts vai tā vērtība. Minētajos gadījumos apbūves tiesības maksas apmērs tiek mainīts, sākot ar dienu, kāda noteikta attiecīgajos tiesību aktos.
	4. Apbūves tiesīgajam nav tiesības rīkoties ar mežu, veikt mežizstrādes un mežsaimnieciskos darbus.
	5. Ja Apbūves tiesīgā un/vai tā piesaistīto līgumpartneru veikto darbību rezultātā ir radušies mežaudžu bojājumi, Apbūves tiesību piešķīrējs Latvijas Republikas tiesību aktos noteiktajā kārtībā aprēķina radušos zaudējumus un iesniedz rēķinu Apbūves tiesīgajam atmaksāšanai.
	6. Puses vienojas, ka šajā Līgumā paredzētās saistības nenodos trešajām personām. Izņēmumi no šī noteikuma iespējami, ja:
		1. abas Puses pirms šajā Līgumā paredzēto saistību tiesību nodošanas citai personai par to rakstiski vienojas. Šis noteikums attiecas arī uz prasījumu tiesību cesiju;
		2. kādas no Pusēm saistību tiesību pārņemšana noteikta ar likumu, tiesas spriedumu vai Latvijas Republikas tiesību aktos noteiktā kārtībā reģistrēta Uzņēmumu reģistrā. Pusei, kuras saistību tiesības pārņemtas, ir pienākums nekavējoties par to paziņot: uz sekojošu e-pasta adresi \_\_\_\_\_\_\_ (gadījumā, ja puse, kuras saistību tiesības tiek pārņemtas ir Apbūves tiesības piešķīrējs), lvm@lvm.lv (gadījumā, ja Puse, kuras saistību tiesības ir pārņemtas ir Apbūves tiesīgais) un 3 (trīs) dienu laikā rakstiski informēt otru Pusi par saistību tiesību pārņemšanas tiesisko pamatu un saistību tiesību pārņēmēju.
	7. Apbūves tiesības piešķīrējam ir tiesības nekavējoties vienpusēji izbeigt Līgumu jebkurā no posmiem, ja:
		1. Līgumu nav iespējams izpildīt tādēļ, ka Apbūves tiesīgajam, tā pārstāvjiem, akcionāriem/dalībniekiem vai patiesā labuma guvējiem Līguma darbības laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
		2. Apbūves tiesīgais ar tiesas spriedumu atzīts par maksātnespējīgu vai ir uzsākta tā likvidācija.
		3. Ja Apbūves tiesības piešķīrējs konstatē, ka Apbūves tiesīgais bez Apbūves tiesības piešķīrēja piekrišanas atsavinājis, apgrūtinājis ar lietu tiesībām vai kā citādi izmantojis zemi darījumos ar trešajām personām, tam ir tiesības nekavējoties Līgumu vienpusēji izbeigt;
		4. Apbūves tiesīgais atbilst Nacionālās drošības likuma 37.panta 4.daļas kritērijiem, nepilda Nacionālās drošības likumā noteiktos pienākumus, tajā skaitā nav reģistrēts Uzņēmumu reģistrā kā Nacionālajai drošībai nozīmīga komercsabiedrība.
	8. Apbūves tiesīgajam ir pienākums atlīdzināt Apbūves tiesības piešķīrējam tiešos zaudējumus, kas radušies Apbūves tiesības piešķīrējam vai videi Apbūves tiesīgā vai tā darba veicēju vainojamas rīcības dēļ.
	9. Apbūves tiesīgajam visā Līguma darbības laikā ir pienākums nodrošināt uzņēmuma civiltiesiskās atbildības apdrošināšanu ar minimālās atbildības limitu par vienu apdrošināšanas gadījumu atsevišķi vai visiem apdrošināšanas gadījumiem kopā gada laikā 700 000 EUR (septiņi simti tūkstoši *euro*) apmērā. 1 (viena) mēneša laikā pēc Līguma spēkā stāšanās dienas Apbūves tiesīgajam ir pienākums iesniegt Apbūves tiesības piešķīrējam apdrošināšanas polisi.
	10. Apbūves tiesīgajam Ekspluatācijas posma laikā ir pienākums nodrošināt nekustamā īpašuma apdrošināšanu būvju minimālās atjaunošanas vērtības apmērā. 1 (viena) mēneša laikā pēc akta par būves pieņemšanu ekspluatācijā parakstīšanas Apbūves tiesīgajam ir pienākums iesniegt Apbūves tiesības piešķīrējam apdrošināšanas polisi.
	11. Apbūves tiesīgā iesniegto Līguma saistību izpildes nodrošinājumu (bankas garantijas vai apdrošināšanas polises veidā), ko tas ir iesniedzis Apbūves tiesības piešķīrējam Līguma 10.1. punktā noteiktajā kārtībā, Apbūves tiesīgajam ir jānodrošina tā spēkā esamību līdz Līgumā noteiktā Būvniecības posma beigām. Ja minēto saistību izpildes nodrošinājumu izsniedz Eiropas Savienībā reģistrēta ārvalsts kredītiestāde vai apdrošināšanas sabiedrība, saskaņā ar Valsts valodas likuma 10.panta trešo daļu, tam jāpievieno Latvijas Republikas tiesību aktos noteiktajā kārtībā apliecināts tulkojums valsts valodā.
	12. Apbūves tiesības piešķīrējs ir tiesīgs izlietot Līguma 1.18. punktā noteikto Līguma saistību izpildes nodrošinājumu no Līguma izrietošo Apbūves tiesīgā neizpildīto saistību (tajā skaitā līgumsodu) izpildes segšanai, radīto zaudējumu segšanai, kas radušies Apbūves tiesīgā darbības vai bezdarbības vai Līgumā noteikto saistību neizpildes rezultātā, tai skaitā arī tādiem zaudējumiem, kas atklājas pēc pieņemšanas – nodošanas akta, Līguma attiecības izbeidzot, sastādīšanas un tā spēkā stāšanās.
	13. Skaidrības labad Puses apstiprina, ka izprot šī Līguma civiltiesisko raksturu un to, ka Līguma un tā izpildes ietvaros nevienam no Apbūves tiesību piešķīrēja lēmumiem nav administratīvā akta raksturs, un tie ir uzskatāmi par lēmumiem civiltiesiskā nozīmē, saistībā ar civiltiesiska līguma izpildi.
	14. Puses apliecina, ka tām ir saprotams Līguma saturs un nozīme, ka tās atzīst Līgumu par pareizu un abpusēji izdevīgu.
	15. Šis Līgums sagatavots latviešu valodā ar [..] ([..]) pielikumiem uz [..] ([..]) lapām, parakstīts elektroniski ar drošu elektronisko parakstu, kas satur laika zīmogu. Līguma abpusējas parakstīšanas datums ir pēdējā parakstītāja pievienotā laika zīmoga datums un laiks.
	16. Apbūves tiesīgajam ir pienākums:
		1. ievērot Apbūves tiesības piešķīrējam saistošos meža apsaimniekošanas standartus, kas Līguma spēkā stāšanās dienā ir pieejami pēc saites: <https://www.lvm.lv/biznesa-partneriem/profesionaliem/sertifikacija> un/vai citus, kas saistīti ar attiecīgās zemes izmantošanas mērķi;
		2. ievērot visus atbilstošos, tajā skaitā ar darba drošību, ugunsdrošību un vides aizsardzību saistītos Latvijas Republikas tiesību aktus, kā arī ievērot LVM noteiktās „Prasības vides piesārņojuma samazināšanai” un „Vides aizsardzības prasības meža darbos”, dokuments pieejams LVM tīmekļa vietnē: [https://www.lvm.lv/biznesa-partneriem/iepirkumi/liguma-pielikumi/contractadd/34,32](https://www.lvm.lv/biznesa-partneriem/iepirkumi/liguma-pielikumi/contractadd/34%2C32);
		3. saglabāt Latvijas Republikas tiesību aktos un LVM noteiktās dabas vērtības. Ja Līguma darbības laikā Apbūves tiesīgais konstatē neatzīmētu putna ligzdu, kuras diametrs pārsniedz 50 cm, Apbūves tiesīgais nekavējoties par konkrētajiem apstākļiem informē Apbūves tiesību piešķīrēju, kurš izvērtējot apstākļus ir tiesīgs pieņemt Apbūves tiesīgajam saistošu lēmumu;
		4. ievērot Līgumpartnera rīcības kodeksu (Pielikums Nr.4).
	17. Apbūves tiesīgajam nav tiesību ierobežot Apbūves tiesību piešķīrēja darbinieku vai tā līgumpartneru pārvietošanos lietošanā nodotajā Zemē, kas saistīti ar darba pienākumu veikšanu un/vai noslēgto līgumsaistību izpildes nodrošināšanu mežsaimniecisko darbību vai meža apsaimniekošanas darbu veikšanu, ja tas netraucē Apbūves tiesīgajam izmantot ar šo Līgumu piešķirtās tiesības.
	18. Līguma parakstīšanas dienā tam ir šādi pielikumi, kas ir Līguma neatņemamas sastāvdaļas:
		1. Pielikums Nr.1- Izvietojuma shēma (kurā norādīts plāna mērogs);
		2. Pielikums Nr.2 – Zemes vienību saraksts;
		3. Pielikums Nr.3 - Zemes pieņemšanas nodošanas akta projekts;
		4. Pielikums Nr.4 – Līgumpartneru rīcības kodekss.
	19. Pušu pārstāvji:
		1. Apbūves tiesības piešķīrēja pārstāvis: \_\_\_\_\_\_\_\_\_\_\_,  mob. tālr. \_\_\_\_\_\_, e-pasts: \_\_\_\_\_\_\_\_\_, atbildīgs par Līguma administrēšanu Apbūves tiesības piešķīrēja vārdā;
		2. Apbūves tiesīgā pārstāvis: \_\_\_\_\_\_\_\_\_\_\_\_\_, mob. tālr. \_\_\_\_\_\_\_\_\_\_, e-pasts: \_\_\_\_\_\_\_\_\_, atbildīgs par Līguma administrēšanu Apbūves tiesīgā vārdā.
	20. Puses apliecina, ka katras no Pusēm iesniegtos personas datus drīkst apstrādāt tikai šajā Līgumā noteiktajiem mērķiem un saskaņā ar spēkā esošo Latvijas Republikas tiesību aktu prasībām, kā arī Puses apņemas neuzglabāt personas datus ilgāk, kā tas nepieciešams mērķim, kam tie ir nodoti.
	21. Puses ir atbildīgas par katras Puses darbinieku, kas norādīti Līgumā vai tiks iesaistīti Līguma izpildē, datu apstrādes tiesiskā pamata nodrošināšanu atbilstoši Latvijas Republikas tiesību aktu prasībām.
	22. Visi paziņojumi, pieprasījumi, iesniegumi, tai skaitā rēķini, šī Līguma sakarā nosūtāmi uz Līguma 29. punktā norādītajām Pušu adresēm un tiek uzskatīti par saņemtiem, kad nogādāti personīgi vai elektroniski uz Līguma 29. punktā norādīto e-pasta adresi ar saņemšanas apstiprinājumu, vai septiņas dienas pēc tam, kad nosūtīti pa pastu ierakstītā vēstulē. Ja Puse par juridiskās adreses vai adreses korespondences saņemšanai maiņu nav paziņojusi otrai Pusei vai nav to izdarījusi savlaicīgi, tad otras Puses paziņojumi tiek uzskatīti par saņemtiem, ja tie tika nosūtīti uz Puses juridisko adresi (juridiskām personām) vai uz Līgumā norādīto Apbūves tiesīgā adresi (fiziskām personām). Cita veida paziņojumi Pusēm nav saistoši.
	23. Puses vienojas, ka rēķini tiks sagatavoti elektroniski, būs derīgi bez paraksta un Apbūves tiesīgajam tiks nosūtīti uz Apbūves tiesīgā Līgumā norādīto elektroniskā pasta adresi. Apbūves tiesīgajam ir pienākums 5 (piecu) dienu laikā rakstiski informēt Apbūves tiesības piešķīrēju par sava elektroniskā pasta adreses maiņu, pretējā gadījumā Apbūves tiesības piešķīrēja izrakstītie rēķini tiks uzskatīti par saņemtiem, ja tie nosūtīti uz Līgumā norādīto Apbūves tiesīgā elektroniskā pasta adresi.
	24. Apbūves tiesīgā veiktie maksājumi tiek uzskatīti par saņemtiem dienā, kad tie saņemti Apbūves tiesības piešķīrēja norēķinu kontā.
	25. Apbūves tiesības piešķīrēja rēķina nesaņemšana neatbrīvo Apbūves tiesīgo no pienākuma veikt Līgumā noteiktos maksājumus Līgumā noteiktajos termiņos.
	26. Mainot savu nosaukumu (firmu), adresi, citus rekvizītus, Līgumā norādīto pārstāvi, vai ja mainījusies cita būtiska informācija, kas var ietekmēt Līguma pienācīgu izpildi, Puses apņemas rakstiski nekavējoties par to paziņot otrai Pusei. Puses uzņemas pilnu atbildību par šī pienākuma savlaicīgu nepildīšanu.
	27. Šis Līgums pilnībā apliecina Pušu vienošanos. Mutiski papildinājumi netiks uzskatīti par Līguma noteikumiem.
7. **Pušu rekvizīti:**

**Apbūves tiesības piešķīrējs: Apbūves tiesīgais*:***

|  |  |
| --- | --- |
| **AS “Latvijas valsts meži”**Reģ. Nr.: 40003466281Vaiņodes iela 1, Rīga, LV –1004tālr. 67610015;e-pasts: lvm@lvm.lv;e-pasts rēķiniem: **AS “SEB banka”** bankas kods: UNLALV2Xbankas konta Nr. LV10 UNLA 0003 0304 6754 4\_\_\_\_\_\_\_\_\_\_\_\_\_\_\_\_\_\_\_\_\_  | NosaukumsReģ. Nr.: \_\_\_\_\_\_\_\_\_\_\_\_\_\_\_Juridiskā adrese: \_\_\_\_\_\_\_\_\_\_\_\_\_\_\_\_\_\_\_\_\_\_\_\_Tālr. \_\_\_\_\_\_\_\_\_\_\_\_\_\_\_\_;e-pasts: \_\_\_\_\_\_\_\_\_\_\_\_\_\_;e-pasts rēķiniem: \_\_\_\_\_\_\_\_\_\_\_\_\_\_\_\_\_\_\_\_\_\_\_**Bankas rekvizīti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** bankas kods: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_bankas konta Nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

*Šis līgums ir parakstīts ar drošu elektronisko parakstu un satur laika zīmogu. Līguma parakstīšanas datums ir pēdējā pievienotā drošā elektroniskā paraksta un tā laika zīmoga datums.*